SKRIFTLIG FORESPØRGSEL E-1371/01

af Daniel Varela Suanzes-Carpegna (PPE-DE) til Kommissionen

(7. maj 2001)

Om: Den europæiske værftsindustri

Som følge af en officiel klage over illoyal konkurrence fra den koreanske værftsindustris, som blev indgivet til Kommissionen den 24. oktober 2000 af Committee of European Shipbuilders' Associations (CESA), vedtog Kommissionen at indlede en undersøgelsesprocedure efter offentliggørelsen i De Europæiske Fællesskabers Tidende den 2. december 2000. Procedurens varighed ville være fem måneder. I denne sammenhæng gav kommissionsmedlemmet med ansvar for konkurrence, Mario Monti, på Europa-Parlamentets plenarmøde den 12. marts 2001 udtryk for, at Kommissionen havde til hensigt at nå frem til en forhandlingsløsning på konflikten på trods af dens ønske om at indklage Sydkorea for Verdenshandelsorganisationen (WTO). Med hensyn til den støtteordning der skulle finde anvendelse, så længe undersøgelsesproceduren stod på, oplyste Mario Monti, at støtte til kapacitetsforøgelse som led i kontrakten, ikke var tilladt. Den eneste form for støtte, der kunne godkendes, var støtte til F & U, miljøstøtte, støtte til modernisering og fornyelse og støtte, som ikke indebar nogen kapacitetsforøgelse.

1. Kan Kommissionen oplyse, hvor langt man er nået med den undersøgelsesprocedure, som blev iværksat i december 2000?

2. Mener Kommissionen ikke, at der må fastsættes en frist for afslutning af forhandlingerne med de koreanske myndigheder, for det er ikke blot fremtiden for en moderne og konkurrencedygtig værftsindustri i EU, der er på spil, men også EU's troværdighed og respektabilitet som garant for industriens interesser? Kan Kommissionen i bekræftende fald oplyse, hvad denne frist er?

3. Kan Kommissionen forelægge en liste over de former for støtte, som EU anser for acceptabel? Hvilke af disse støtteordninger er der iværksat siden

januar i år? Kan Kommissionen orientere om omfanget af denne støtte og hvilke medlemsstater, der modtager støtten? Hvilke fremgangsmåder vil Kommissionen gøre brug af for at sikre en mere omfattende udnyttelse af disse støtteformer? Kan kun disse former tages i anvendelse, eller undersøger Kommissionen muligheden af at tillade andre støttekategorier? Hvilke fordele vil regionerne under mål 1 opnå?

4. Kan Kommissionen orientere om arbejdsformer, beføjelser og koordinering i selve Kommissionen mellem de tre ansvarlige kommissionsmedlemmer: Pascal Lamy (handel), Mario Monti (konkurrence) og Erkki Liikanen (erhvervspolitik)?

Svar afgivet på Kommissionens vegne af Pascal Lamy

(13. juli 2001)

1. I december 2000 blev der efter anmodning fra Committee of European Union Shipbuilders' Associations (CESA) indledt en procedure i medfør af forordningen om handelshindringer mod visse koreanske støtteordninger. Efter en indgående undersøgelse af skibsværfter såvel i Korea som i Fællesskabet var konklusionerne i rapporten af 8. maj 2001, at de koreanske værfter havde modtaget støtte, at denne støtte havde forårsaget betydelig skade for EU's skibsbygningsindustri i markedssegmenterne for containerskibe og olie- og kemikalietankskibe, at Kommissionen øjeblikkeligt skulle skride ind over for de koreanske myndigheder for at få dem til at ophæve støtteordningerne eller fjerne de skadelige virkninger, og at det kunne blive nødvendigt at indlede en procedure inden for rammerne af WTO-forståelsen om tvistbilæggelse, hvis der ikke blev fundet en mindelig løsning inden for de nærmeste uger.

2. I lyset af konklusionerne af ovennævnte rapport og hvis forhandlingerne med de koreanske myndigheder ikke fører til en løsning inden begyndelsen af juli 2001, vil Kommissionen tage stilling til, om sagen bør indbringes for WTO.

3. Reglerne for støtte til skibsbygningssektoren er fastsat i Rådets forordning (EF) nr. 1540/98 af 29. juni 1998 om støtte til skibsbygningsindustrien(1). Følgende former for støtte er tilladt under visse betingelser: Støtte til omstrukturering og lukning, investeringsstøtte til innovation, regional investeringsstøtte, støtte til forskning og udvikling og støtte med henblik på miljøbeskyttelse. Kommissionen har i år kun modtaget meddelelse om en enkelt ordning, som drejede sig om støtte til forskning og udvikling.

Kontraktbetinget driftsstøtte er endvidere tilladt, forudsat støtten er i overensstemmelse med det arrangement, som blev vedtaget af OECD i 1981 vedrørende eksportkreditter til skibe.

I samråd med skibsindustrien undersøger Kommissionen i øjeblikket mulighederne for at tilpasse bestemmelserne for støtte til forskning og udvikling.

4. De tre ansvarlige kommissionsmedlemmer, nemlig kommissionsmedlemmet med ansvar for handel, kommissionsmedlemmet med ansvar for konkurrence og kommissionsmedlemmet med ansvar for virksomheder og informationssamfundet og specielt for Kommissionens fjerde rapport til Rådet om situationen inden for verdens værftsindustri(2), har hver på deres kompetenceområde bidraget aktivt til at fastlægge Kommissionens holdning i denne sag.

(1) EFT L 202 af 18.7.1998.

(2) KOM(2001) 219 endelig udg.